Songv im Nibelungs

Id Songv im Nibelungs (moderne Deutsch : Nibelungenlied) est un poem ex 3379 strophes - ielg samt quarn stichen - dayn do trigim-nev "aventures" buit compost in Osterreich pau pos anno 1200.
 Id "Ramsund grehven" (ex Ramsund, Södermanland, Sveden) habiet esen tyicen circum 1030 ed depinct : 
1. Sigurd qui seddt nogwo claus id ogwn pehkwnd id ogvikerd, ex Fafnir, pro sien foster-pater Regin, qui est Fafnirs brater. Id kerd ne est lakin bad mustaur, ed kun Sigurd touchet id, is preusti se ed sneict sien fingher do sien stohm. Geusus ogviaserng, is bipretet id avenkan. 
2. I avs sayge Regin niet gwupes sien promiss os reconciliation sontern peitsiet nices Sigurd, quo iom pussiret ad zanchoue Regin. 
3. Regin est mortu nieb si wi cap, eys kovacalats quommed is reforgit Sigurds einso sont skedhen ambh iom. 
4. Sigurds ekwo Grani biht bekladen med id ogvikuzd. 
5. Prever wakya kun Sigurd gvohn Fafnir. 
6. Deict Òtr ex id inkapem ios saga.
Id runic texte in awo norren sayct : Sigriðr gærði bro þasi, moðiʀ Alriks, dottiʀ Orms, for salu Holmgæiʀs, faður Sigrøðaʀ, boanda sins = "Sigríðr kwohr brigv tod, mater Alrikrs, dugter Ormrs, pro id atmen Holmgeirrs, pater Sigrøðr, mann sienios.
== Id storia ==
Pos dakus ud sien parents id education uns curtese ritter, Siegfried (Sîvrît) gwaht Worms kay prehsce ter Kriemhild, iam swester iom burgund roys (Gunther, Gernot, Giselher), de quas beauteit is hat klut. Recogniht yant sien arriven do Worms af Hagen, oin iom vassals iom roys, qui mehmeiht quosmed is hat lambht id kuzd im Nibelungs ed id Tarnkappe (trakh quod invisibleiht), quosmed is hat invulnerablihn-se nigviend-ye do id cruor uns ogvi is hieb just gvohnt, Siegfried ne biht lakin admiss ad se presente tay quam is lieubhti pre hehlpus iens Burgunds ad uperwehnde iens Saxons ed iens Danskens. Un wesno bihti tun conclus inter Gunther ed Siegfried: so mehghsiet ei suner gospoti sien swester Kriemhild, sei is hehlpt iom ad kriges Brunhild (Brünhild; norren : Brynhildr), iam schildmaid qua regnet uper Island. Dank id Tarnkappe, Siegfried se substituet sieni prient ed sehlt ia spehrds qua Brunhild impont sienims prohgs. Un double wehden bihti tun celebren in Worms, bet iter dehlct Siegfried intervene kay uperwaldhe Brunhild iam rebell novstu; unte id vreikst, is raubht ud iam ayso yeusmen ed ays ring, qua is neprabh-ye uperdaht Kriemhild. Poskwo reict is sien vatan con sien esor.
Dec yars serter, Siegfried ed Kriemhild reike Worms quer un violent faydh mox udbrehct inter bo rayns. Brunhild kalt sienu nanander un slougu - en Island, Siegfried hieb-se samihn uni vassal Gunther - bet ia bihti taycihn quando Kriemhild ay deict id yeusmen ed id ringo qua buir raubht ud iam unte id nuptial noct, ed sa accuset iam in public ob esus ia "samlyogh" Siegfrieds. Humilyet, Brunhild mimehnti de kwines, ed Hagen promitt hehlpe iam. Sib uddreughus ke iaswo Kriemhild ei deict id saul stet quer Siegfried hat remanen vulnerable, so organiset, con Gunthers dehbhen, un saydpartie do id Odenwald ed gaddar-ye neict Siegfried. Ant id nayvo sienios mann, Kriemhild heult sien haines contra iens maurdhers. Yed ia dehlgiet intizare unte long yars pre ghehde kwines.
Tod desire accepteihti iam id prehscen Etzels (Attila), roy im Huns. Ia gwaht Hunland ed snumpt Etzel quay gehnt un son, Ortlieb. Bet ia ne hat myohrsen Siegfried, ed sib udprehct ud Etzel kem invitet iens burgund roys. Nespekent Hagens warnens, toy accepte id invitation, ed kwohryent ir itner esdi ias nigvas ios Danube ibs hant mohlden id fat quod menacet iens. Arriven do Etzelburg, iesmen bihnt gostprimen ab iomswo Etzel, bet hol in Kriemhilds wekwos ed sulouk ibs isnaht ad remane nastraj; Hagen de ingant exaspere Kriemhild med sien insolent gurur. Quan is mantht ies ambikwols iom Burgunds buir massacret, is tehmt id cap os Kriemhilds yun son, ed ia katus udbrehge. Ia sensta six aventures relate long-ye id heroyic resistence ies Burgunds oppone ibs repetihn hajoumd iren peinds. Fin-ye etileikwnt gwiv ye id burgund gon tik Gunther ed Hagen. Vicen ep ir roig ab Dietrich von Bern (Theodericus os Verona), bihnt gvohnen ab Kriemhild, quaswo biht nict af Hildebrand, Dietrichs vassal. Im rar survivers tik etileikwt riudes diu i mortus.
 Gradischte Wasigenstein (in Nord Elsas), quer jinkdout id final katu ios Waltharius, latin gesta ios Xt secule in-yod wehse maung persons ios Songv im Nibelungs, yed ops-ye samt different rols
== Ia nordic parallels ==
Maghti kwehke aunsam od pre id end ios XIIt secule ia legends ios Nibelungcycle hant apterlikwto tem pauk traces in Deutschland : beirst est ad mehlde id presence om Gunther ed Hagen in un latin poem ex in-kap id Xt secule, id Waltharius. To est lakin comprehensible, iaghi poems qua reliet ia eent transmiss tik oral-ye, ed tun buit nimen kay niscribe ia.
Yed ex Deutschland hieb uperliten ta legends do ia scandinav lands ed, dank Island, xeihms documents bayna-ya ia awsta tarikhe aundwoi tsay ex id IXt au Xt secule. Id pohltos tom texten enleuct id prestige brugen ab ia legends quom heroys eent Sigurd (Siegfried), Brunhild, Gudrun (Kriemhild), Gunnar (Gunther), Högni (Hagen), Atli (Etzel). Bragi, is awst gnohn norsko skald, ja alludti to circum 850; inspiret chantes ios Edda; bihnt relaten samt pelu detayls in id Völsungasaga ed, in sem regions, folksdoinas mememmeer ia tiel id muassir zaman.
Inter ia nordic versions ed id Songv im Nibelungs sont kaun sensible divergences. Ia differences betrehvent bilhassa id preter part. Ia scandinav lands yungent Sigurd legend ei mund im divs ios germanic mythologia : descendeihnt id genti ois-yod gwehmt Sigurd ex Woten iomswo; terkye trehvmos id grund ios balstehmen bohndt ei gold i divs raubhe ud iom dwergh Andvari ed quod Sigurd lambhent pos gvehnus iom ogvi Fafnir. Stets meis kyunggiawnt tam mysterieus Brunhild - yando presentet ka un dugter Wotens -, ayso liubh dia Sigurd, id speito ia kheisst od vide iom oisnupt ab alyu. Adducmos it un sorte os "roman as Brunhild" quos magna traits sont kam sehkwt : Sigurd ed Brunhild incontrent mutu ye un prest ker ed exchange liubhoits, bet un philter quod ei schenct ia mater iom burgund roys beuwt od Sigurd myehrsti ta oits ed wehdt Gudrun. Is hehlpti poskwo sien siour Gunnar ad kriges Brunhild perambht ab un flammenwall; pro to, is desguiset do Gunnar, introduct-se bi Brunhild con-yam samlyehct unte tri nocts. Aun zaliubhes Sigurd, Brunhild biht ithan Gunnars esor. Bet serter, quan unte un faydh inter bo rayns id fareb biht aunstohct, ia keupt ke Sigurd biht nicen, dind iaswo steight ep id piurna.
Id meist ubfallend difference inter id Songv im Nibelungs ed ia nordic versions betrehfti dwoter deil. In id deutsch poem, Kriemhild ghyeighti kwines Siegfrieds nehc ed attract sien braters do Hunland ed massacreihti iens; in ia nordic textes, bilax, est neid yinkwa inter Sigurds nehc ed tod eysen siours : nu-invitet Atli gaddar-ye iens Burgunds ad faungmoene iom ed, nespekents ia warnens om sien jenchis, Gunnar acceptet id kwayden, bet payn arriven bi Atli, ies Burgunds bihnt uperwaldhen, Högni nicen, Gunnar xubhen do id serpentghyamen quer is pereiht. Gudrun, qua hieb in vain maunskwt sien braters de id fat quod menacit iens, kweinti tun ir nehc ye un besonters cruel weidos : servet ad Atli un druv "Atreusios dapan" (iens dwo sons gnaht ex ir conjugia), poskwo dyehct id mejakielken; i Huns, Atli ed iaswo Gudrun nehce in ia flammes.
US actrice Kristanna Loken ka Brunhild in id 2004 deutsch TV-film Dark Kingdom : The Dragon King wa Die Nibelungen. Ia prest attestet "Brunhild" buit un rayn ed regent Austrasias ed Burgundias (nundiens takriban Nordeust France inter 566 ed 613. Chlothar II, son as ays rival Fredegonde, executih iam dieht uni nedohmiht ekwi.
== Origin tom legends ==
Tod narn est vreht in oino iom awst poems ios Edda, id Atlakviða. Tod texte, aundwoi script ye id Xt secule, hat conserven meis vafayi-ye quem id Songv im Nibelungs ia auwal data ios legend, ed est possible, ab id, endervide quosmed historic wakyas ex id Vt secule hant ghohdto gehne tod. In 437, i Burgunds pagen in id region os Worms bihnti marloubihn ed part-ye exterminen ab i Huns; irswo roys nehce. I survivers pagent tun do "Burgundia", ed un document ex in-kap id VIt secule, id Lex Burgundionum, hat conserven ia nams iren prever roys: ta sonti takriban ia sams trohft in id Songv im Nibelungs ed in ia scandinav textes. Oika yars serter, Attila mehrt unte un noct spenden con un samlyohgu quas nam, Hildico, kwecto deict un germanic origin. Id legend hat pact inter ta dwo facts un yinkwa : Hildico hat nicen Attila kay kwines id nehc sienen braters, iom burgund roys.
Seighi est nisbatan aisic auncovehre ia origins tos legend, meis moliet sayge quosmed hant wardhen ta quos heroy esti Siegfried. Eet is tienjien-ye uno mythic ses quos meinyun symbolisiet successive-ye id sigh os luce uper temos (katu protie iom ogvi), dind id revanche iom forcen os khitert (Siegfrieds nehc) ? Kwe leitti de popular basma qui habiet biht un legendar heroy ? Autah tarikhent ta narns - kam tod ios nehc iom burgund roys - tsay in senst analyse ex historic wakyas ? Tehrbmos wey vide ter id echo iom cruoric kanaats inter Brunhild (franceois : Brunehaut), iam esor ios roy Austrasias Sigebert, ed Fredegonde ? Esti Siegfried is cherusc teution Arminius, quos sigh uper ia roman legions os Varus habiet est presentet sub id mythic forme uns katu protiev un ogvi ?
Oin jecto kwehct wassic : in vasya versions, Siegfried estwert is daiwer iom burgund roys; eysghi legend proe-wierdhit definitive-ye tik ye uno moment kun id legend irs nehc eet ja gnoht, yani ye id VIto secule in meroveching zaman.